17/09/2018 | Administración LocalMunicipal
A Coruña
Xustiza Social e Coidados
Normas específicas de funcionamento do Consello Local de Saúde do Concello da Coruña

ANUNCIO Por Decreto de Alcaldía de data de 6 de xullo de 2018, resolveuse a creación do Consello Local de Saúde do Concello da Coruña e a aprobación das normas específicas de funcionamento, cuxo texto íntegro é o que a continuación se inserta. NORMAS ESPECÍFICAS DE FUNCIONAMENTO DO CONSELLO LOCAL DE SAÚDE DO CONCELLO DA CORUÑA EXPOSICIÓN DE MOTIVOS Entre os valores básicos que constitúen os cimentos éticos da saúde atópanse a participación e a responsabilidade das persoas, dos grupos e comunidades, das organizacións e das institucións, e é un obxectivo da Oficina Rexional Europea da OMS a necesidade de establecer un proceso de desenvolvemento sanitario de carácter participativo que implique os axentes relevantes en materia de saúde: fogar, centros educativos e de traballo, comunidades locais e país, para a toma de decisións, a aplicación e a responsabilidade conxuntas. Tamén a Recomendación 5 (2000) do Consello de Ministros do Consello de Europa fai referencia expresa ao desenvolvemento de estruturas para a participación da cidadanía e pacientes no proceso de adopción de decisións relativas á asistencia sanitaria, incluíndo recomendacións aos países membros de garantir a participación da cidadanía en todos os aspectos dos sistemas de asistencia sanitaria no ámbito nacional, autonómica e local; crear estruturas legais e políticas, se aínda non existisen, que apoien a promoción da participación cidadá e os dereitos dos e das pacientes, así como apoiar ás organizacións da sociedade civil na orientación e implantación das súas actividades. A participación cidadá integra un conxunto de iniciativas que relaciona a persoa e a colectividade na construción das políticas públicas para facer así máis eficaz a toma de decisións. Desde o punto de vista da intervención, das políticas que os concellos levan a cabo, dos servizos que ofrecen, dos proxectos que realizan, da representación da cidadanía que ostentan, a participación posibilita a corresponsabilidade cidadá na construción do seu propio benestar nunha realidade cambiante e diversa. Tal e como se establece na exposición de motivos do Regulamento orgánico de participación cidadá da Coruña, as sociedades do século XXI establecerán as bases dos novos modelos urbanos, que atraian e vinculen a cidadanía na construción do futuro da súa cidade. Paso a paso, A Coruña está a crear un novo modelo de xestión e, polo tanto, un novo modelo de cidade, no que se articulen todos os campos necesarios para completar un sistema integral de participación, de concertación e de recollida de datos, capacitado para xerar unha organización racional encargada de xestionar o coñecemento, de converter a simple información en comunicación útil sobre a que avanzar na construción do futuro. A Constitución Española, no artigo 9.2, dispón que lles corresponde aos poderes públicos facilitar a participación de toda a cidadanía na vida política, económica, cultural e social, e no 129 concreta que a lei establecerá as formas de participación dos/as interesados/as na Seguridade Social e na actividade dos organismos públicos cuxa función afecte directamente á calidade de vida ou ao benestar xeral. A Lei xeral de sanidade, do 25 de abril de 1986, recoñece o dereito da cidadanía a participar nas actividades sanitarias a través das institucións comunitarias (art.10.10). Unha destas institucións é o Concello, e os servizos públicos de saúde, a teor do establecido no art.5 desta norma, organizaranse de maneira que sexa posible articular a participación comunitaria a través das corporacións territoriais correspondentes na formulación da política sanitaria e no control da súa execución. Tamén a Lei 2/2008, do 10 de xullo, de saúde de Galicia afirma o dereito da cidadanía galega a participar, a través dos órganos de participación comunitaria, no Sistema Público de Saúde, nas cuestións que afecten directamente á calidade de vida ou ao benestar xeral e, en concreto, na formulación da política sanitaria e o control da súa execución, entendéndoo como un dereito da cidadanía e da sociedade en xeral, un valor social e un instrumento de cooperación e de información no ámbito do devandito Sistema Público de Saúde, para a mellora da saúde e do benestar da cidadanía (art.22), regulando a representación das entidades locais de Galicia nos órganos de participación que establece: o Consello Galego de Saúde (art.24.3-b), nos consellos de saúde de área (art.25.2-a) e nas comisións de participación cidadá (art.26.3). Seguindo o criterio das normas citadas e como representante da cidadanía, propón a creación dun consello local de saúde que canalice as lexítimas aspiracións da comunidade veciñal. O Regulamento orgánico de participación cidadá prevé que, ademais dos órganos de participación que establece o propio regulamento, o alcalde ou alcaldesa poderá crear consellos de participación cidadá de carácter sectorial ligados a servizos ou actividades concretas. A súa composición, as funcións e as normas específicas de funcionamento serán determinadas polo decreto que os cre, sen prexuízo do que establece o Regulamento. Neste sentido, o Consello Local de Saúde exponse como un espazo onde se reforcen as relacións entre o Concello e as entidades cidadás e para que estas tamén poidan relacionarse entre si, co obxectivo de participar e facer chegar propostas en materia de saúde. Iso supón propiciar a análise, o debate e as propostas de actuacións orientadas á mellora permanente da calidade de vida da cidadanía, xa que a saúde non depende só dos servizos sanitarios. TÍTULO I DISPOSICIÓNS XERAIS Artigo 1.–Obxecto. Estas normas teñen por obxecto regular o Consello Local de Saúde do Concello da Coruña. Artigo 2.–Carácter.1. O Consello Local de Saúde é un órgano colexiado de participación cidadá sectorial, de carácter consultivo, que se constitúe como un espazo para asesorar, informar, debater, estudar e propor. A súa finalidade será canalizar a participación cidadá nos asuntos municipais que poidan ter incidencia na saúde.2. Recoñéceselle, así mesmo, a lexitimidade e o liderado suficiente para que se converta nun espazo ao que facer chegar propostas sobre as políticas municipais que teñan incidencia na saúde, e que poida definir criterios e emitir recomendacións ao Concello que sirvan para orientar as liñas ou directrices xerais en materia da súa competencia, no marco da necesaria cooperación insterinstitucional coa administración sanitaria.3. O Consello ten carácter consultivo, isto é, ten capacidade para emitir opinións e facer propostas. Estas non serán vinculantes, pero remitiranse aos órganos de goberno municipais co fin de optimizar os recursos e os programas que son competencia do Concello. Artigo 3.–Obxectivos do Consello. Son obxectivos do Consello Local de Saúde deste Concello os seguintes: a) Converterse nun foro onde se expoñan iniciativas específicas que proveñan das entidades, das persoas ou do Concello de A Coruña que compoñen o Consello de Saúde. b) Orientar como órgano consultivo a política municipal que poida incidir na saúde. c) Participar na elaboración do diagnóstico de saúde do municipio así como a asignación de prioridades na atención dos problemas de saúde e nas actuacións que se deriven, e dirixir ante os órganos correspondentes, a través da súa Presidencia, as propostas oportunas en orde á solución dos problemas que se detecten. d) Colaborar e asesorar na elaboración de programas xerais e específicos de saúde. e) Coñecer a distribución e a situación das estruturas físicas, das dotacións materiais e dos planteis dos servizos relacionados coa saúde no municipio, así como a súa organización, propoñendo á administración competente cantas medidas se estimaren oportunas para a súa idoneidade. f) Analizar os problemas medioambientais que repercutan na saúde no municipio e comunicarlle á instancia competente o criterio e as propostas do Consello ao respecto. g) Promover o desenvolvemento dos dereitos e deberes da cidadanía neste ámbito. h) Velar por unha sanidade de calidade para toda a veciñanza, servindo de voz ante as administración públicas con competencia na materia. i) Prestar atención especial aos sectores con dificultade e necesidades socio-sanitarias urxentes, e establecer as prioridades. j) Canalizar cantas iniciativas e suxestións permitan promover unha mellora da atención e do nivel de saúde do municipio. k) Participar no establecemento de obxectivos xerais e específicos da política municipal que puidera incidir na mellora da saúde. Artigo 4.–Funcións do Consello. Son funcións do Consello Local de Saúde deste Concello as seguintes: a) Analizar e facer propostas de mellora e de prioridades ás liñas xerais de actuación en materia sociosanitaria e de saúde presentadas polo goberno municipal. b) Constituír un espazo onde se coñezan proxectos normativos e de planificación municipal en materia de saúde e, no seu caso, participar no deseño e na revisión dos plans e dos programas, así como na elaboración de ordenanzas e regulamentos de promoción da saúde. c) Crear grupos de traballo vinculados ao Consello para analizar as cuestións que precisen dunha reflexión máis exhaustiva. d) Propoñer iniciativas de promoción de saúde na cidade. TÍTULO II COMPOSICIÓN E SELECCIÓN DO CONSELLO SECTORIAL DE SAÚDE CAPÍTULO I COMPOSICIÓN E INTEGRACIÓN Artigo 5.–Composición do Consello Local de Saúde.1. Presidencia: estará presidido polo alcalde ou a alcaldesa, que poderá delegar na concelleira ou no concelleiro competente en materia de saúde.2. Vicepresidencia: será asumida por unha persoa que forme parte do Consello en calidade de representante dunha entidade cidadá do ámbito da saúde.3. Vogais: a) Representación institucional municipal: o concelleiro ou a concelleira competente en materia de saúde. Unha Concello, os cales non poderán duplicar a súa representación. b) Unha persoa representante de cada unha das entidades cidadás cuxo obxecto social, finalidade ou actividades estean relacionadas co ámbito da saúde que figuren inscritas no Rexistro Municipal de Asociacións Coruñesas (REMAC), e que comuniquen a súa vontade de participar no Consello; así como representantes do servizo público de saúde. c) As persoas ou entidades representantes de colectivos de especial relevancia social no ámbito da saúde que así acorde o pleno do Consello. d) Unha persoa representante de cada un dos sindicatos con representación no Concello da Coruña. e) Unha persoa representante dos colexios profesionais vinculados a área de saúde.4. A Secretaría do Consello. Será desempeñada por unha persoa funcionaria do concello designada pola Presidencia do Consello. Artigo 6.–Da representación dos grupos municipais presentes no pleno da Corporación. As e os vogais representantes dos grupos municipais no Concello serán propostos polo grupo ao que pertenzan (titulares e suplentes). Artigo 7.–Da representación das entidades cidadás do ámbito da saúde.1. As entidades cidadás cuxo obxecto social, finalidade ou actividades estiveren relacionadas coa saúde, e así estiveren identificadas no REMAC presentarán un escrito comunicando a súa vontade de formar parte do Consello. Esta comunicación irá acompañada do acordo da entidade, coa declaración de querer formar parte do Consello Local de Saúde do Concello da Coruña e coa designación dunha persoa representante, e unha suplente.2. A Secretaría do Consello comprobará a concorrencia dos requisitos antes mencionados e trasladaralle un informe á Comisión Permanente e, se non houbese, á Presidencia. Artigo 8.–Das persoas, institucións ou colectivos de especial relevancia no ámbito da saúde acordado polo Pleno do Consello.1. As persoas, as institucións ou os colectivos de especial relevancia social no ámbito da saúde deberán presentar unha solicitude para formar parte do Consello Local de Saúde do Concello da Coruña. Esta solicitude deberá ir acompañada da documentación seguinte: a) Unha memoria que acredite a súa traxectoria e que os obxectivos da entidade e o desenvolvemento das súas actividades son acordes cos fins do Consello, que están expresados na exposición de motivos e nos obxectivos destas normas específicas de funcionamento. b) No caso de colectivos ou institucións, o acordo no que se declare que se quere formar parte do Consello e no que se designe a persoa representante, así como a súa suplente.2. A Secretaría do Consello comprobará que concorren os requisitos antes mencionados, e trasladaralle un informe á Comisión Permanente, que formulará a correspondente proposta de acordo de admisión o desestimación, neste último caso, deberá ir acompañada dun informe motivado. Artigo 9.–Perda da condición de vogal do Consello Local de Saúde.1. A duración do cargo de todos os vogais que integren o Pleno do Consello rematará ao mesmo tempo que o da Corporación municipal que exercese cando foron nomeados e nomeadas. Poderán ser tanto reelixidos ao termo do seu mandato como substituídos antes de que remate, polo mesmo órgano, institución ou asociación que a designou, logo de dar coñecemento á Presidencia do Consello 2. Perderase a condición de integrante do consello polas causas seguintes: a) Por propia vontade da persoa. b) Pola disolución da asociación ou da entidade a que representa. c) Por perder algunha das condicións para acceder a ser vogal do Consello. d) Pola falta de asistencia sen xustificar a dúas sesións seguidas ou tres non consecutivas do Pleno do Consello. e) Por incumprir reiteradamente as presentes normas específicas de funcionamento do Consello. f) Por realizar actividades, condutas ou manifestacións contrarias aos principios e obxectivos do Consello. g) Por rematar a lexislatura da Corporación municipal na que fose nomeado/a.3. O cesamento como integrante do Consello será acordado polo Pleno a proposta da Comisión Permanente que poderá iniciar procedemento para darlles a baixa, segundo recolle o apartado d) do presente regulamento. Para ese efecto, requiriráselles que ratifiquen por escrito a súa vontade de pertenceren a este Consello sectorial e de participaren nas súas actividades, debendo asistir á seguinte sesión plenaria que se convoque. Caso contrario, daráselles de baixa. O cesamento polo suposto que recollen os puntos e) e f) deberá aprobarse por maioría absoluta das e dos vogais do Pleno do Consello. O cesamento polo suposto que recolle o punto g) será automático.4. No caso de cesamento por calquera dos motivos sinalados, excepto o do apartado g) non se poderá volver solicitar a incorporación ata que pase un ano da data efectiva do cesamento. CAPÍTULO II CONSTITUCIÓN Artigo 10.–Constitución do Consello.1. Dentro do prazo de tres meses desde que entren en vigor as presentes normas específicas de funcionamento do Consello, publicadas no Boletín Oficial da Provincia da Coruña, realizarase a sesión plenaria constitutiva do Consello.2. Para que o Consello se constitúa validamente, requirirase a presenza da persoa titular da Presidencia e da Secretaría, así como a metade dos vogais seguintes: c) O concelleiro ou a concelleira competente en materia de saúde. d) Unha concelleira ou concelleiro en representación de cada un dos grupos municipais presentes no Pleno do Concello. e) Unha persoa representante de cada unha das entidades cidadás inscritas no REMAC, cuxo obxecto social, finalidade ou actividades estean relacionadas co ámbito da saúde e que comunicaran a súa vontade de participar no Consello.3. Na orde do día desta primeira sesión deberá incluírse a proposta da Presidencia do Consello en relación coa integración ou non neste das persoas, institucións ou colectivos de especial relevancia social no ámbito da saúde, nos termos que establece o art.8 desta norma, todo iso sen prexuízo de que con posterioridade á devandita sesión se produzan novas incorporacións ao Consello. TÍTULO III ORGANIZACIÓN Artigo 11.–Órganos do Consello. O Consello Local de Saúde contará cos seguintes órganos: a) A Presidencia b) A Vicepresidencia c) O Pleno d) A Comisión Permanente e) Os grupos de traballo f) A Secretaría CAPÍTULO I A PRESIDENCIA E A VICEPRESIDENCIA Artigo 12.–Presidencia.1. A Presidencia do Consello Local de Saúde será ostentada polo alcalde ou alcaldesa da Coruña, que poderá delegar esta función na concellería con competencias na materia de saúde.2. A Presidencia, asistida pola Vicepresidencia, dirixe o Consello e asume a súa representación.3. Correspóndelle á Presidencia convocar as sesións, fixar a orde do día, presidir as sesións do Pleno, trasladar as propostas aos órganos de xestión e do goberno municipal e demais funcións que lle son propias en relación co funcionamento dun órgano colexiado, como por exemplo utilizar o voto de calidade no caso de empate, moderar as sesións e dirixir as súas deliberacións, e executar os seus acordos. Tamén lle corresponde á Presidencia: a) Resolver, oída a Comisión Permanente, as dúbidas que se susciten sobre a aplicación das presentes normas específicas de funcionamento do Consello. b) Moderar as reunións estimulando a participación dos membros do Consello c) Promover a coordinación entre o Consello e o Goberno Municipal e os órganos de xestión do Concello, co obxectivo de intercambiar información e, se se estima necesario, propoñer medidas e actuacións conxuntas. d) Velar porque se cumpran os obxectivos propios do Consello e de que se adecúen as súas actuacións á normativa vixente. e) Por proposta do Pleno ou da Comisión Permanente, convidar a participar ás concelleiras delegadas e os concelleiros delegados, ó persoal técnico, ás institucións, ás entidades e/ou persoas expertas nun tema concreto obxecto de estudo ou cuxa opinión se quixer consultar. f) Solicitar a información e a documentación complementaria necesaria sobre os asuntos tratados na orde do día, así como a asistencia técnica municipal ou de carácter externo que considere necesaria e oportuna para garantir o bo funcionamento do Consello. g) Visar as actas e certificacións dos acordos do órgano. h) Exercer a portavocía do Consello. i) Desempeñar cantas funcións foren inherentes á súa condición de presidenta ou presidente. Artigo 13.–Vicepresidencia.1. A Vicepresidencia e a súa suplente serán designadas polo Pleno do Consello pola maioría dos votos, de entre as e os vogais representantes dalgunha entidade cidadá, e por proposta destas.2. Será ratificada cada dous anos no Pleno do Consello por igual maioría de votos que prevé o parágrafo anterior e será desempeñada por un prazo máximo de catro anos. Procurarase a sucesión de mulleres e de homes na Vicepresidencia.3. Realizará funcións de asistencia e de colaboración coa Presidencia e, ademais das funcións que lle deleguen outros órganos, exercerá a coordinación das actuacións da Comisión Permanente e dos grupos de traballo. CAPÍTULO II ORGANIZACIÓN DO PLENO DO CONSELLO SECCIÓN 1.ª Composición e atribucións Artigo 14.–Composición do Pleno do Consello.1. O Pleno é o órgano máximo do Consello Local de Saúde 2. Integran o Pleno do Consello: – A presidenta ou o presidente – A vicepresidenta ou o vicepresidente – A Secretaría do Consello – As e os vogais: a) O concelleiro ou a concelleira competente na área de saúde e unha concelleira ou concelleiro en representación de cada un dos grupos municipais presentes no Pleno do Concello. b) Unha persoa representante de cada unha das entidades cidadás cuxo obxecto social, finalidade ou actividades estean relacionadas co ámbito saúde, de acordo co disposto no art.7 desta norma. c) As persoas físicas, representantes de entidades, institucións ou colectivos de especial relevancia social no ámbito da saúde que así acorde o pleno do Consello, de acordo co disposto no art.8 desta norma.3. Incentivarase que haxa unha representación paritaria de homes e mulleres no Pleno do Consello.4. Convidadas pola Presidencia, poderán participar nas sesións con voz pero sen voto, persoal técnico ou calquera outra persoa que a presidencia considere oportuna polos coñecementos nos temas a tratar no Pleno. Artigo 15.–Atribucións do Pleno. Son atribucións do Pleno do Consello as seguintes: 1. Avaliar e aprobar o plan anual de actividades e as correspondentes memorias do Consello, da Comisión Permanente e dos Grupos de Traballo.2. Elixir a vicepresidenta ou o vicepresidente e a súa persoa suplente.3. Crear e determinar a composición da Comisión Permanente.4. Aprobar a constitución dos grupos de traballo.5. Estudar, debater e pronunciarse sobre as diferentes propostas e informes en relación cos obxectivos e funcións do Consello.6. Realizar suxestións e, no seu caso, propor modificacións das presentes normas específicas de funcionamento do Consello.7. Aprobar a incorporación de novos vogais do consello, así como a baixa dalgunha das persoas que estean incorporadas, logo da proposta da Comisión Permanente. SECCIÓN 2.ª Funcionamento Artigo 16.–Clases de sesións. a) Ordinarias: terán lugar cando menos tres veces ao ano. Por proposta da Comisión Permanente, na primeira reunión do ano establecerase o calendario de sesións ordinarias do Pleno do Consello do seguinte exercicio. b) Extraordinarias: serán convocadas pola Presidencia, por iniciativa propia, por petición dun número de vogais non inferior ao 50% do total que integran o Pleno, ou por petición da Comisión Permanente. Artigo 17.–Orde do día e convocatoria das sesións.1. A convocatoria das sesións ordinarias ou extraordinarias coa correspondente orde do día, deberá comunicárselles ás persoas integrantes do Pleno cunha antelación de 15 días, agás que se trate de sesións extraordinarias, que se comunicarán cunha antelación de cando menos 48 horas.2. As convocatorias cursaranse preferentemente mediante correo electrónico ou outro medio electrónico aos enderezos que cada membro do Pleno declarase como indicadas para recibir comunicacións. No caso de que non fose posible, cursaranse conforme á normativa en vigor sobre procedemento administrativo.3. A documentación correspondente a cada sesión deberá achegarse xunto coa orde do día, e poderá estar dispoñible na web municipal, debendo estar garantido o acceso aos membros do Consello e a súa seguridade.4. As e os vogais do Consello poderán remitirlle á Secretaría temas para que sexan incluídos na orde do día, que os enviará á Comisión Permanente para que dea a súa conformidade. A propia Comisión Permanente e a Presidencia tamén poderán propoñer os seus temas. A orde do día será fixada cos asuntos que considere oportuno incluír a Presidencia. Artigo 18.–Carácter público das sesións. Por proposta da Comisión Permanente e por decisión da Presidencia, determinadas sesións do pleno ou determinados puntos da orde do día deles poderán ter lugar na modalidade de foro aberto, onde a cidadanía poderá asistir con voz e sen voto. SECCIÓN 3.ª Desenvolvemento das sesións Artigo 19.–Quórum.1. Para que o pleno quede constituído validamente en primeira convocatoria e para os efectos de teren lugar as sesións, as deliberacións e se adoptaren os acordos, requirirase a presenza da persoa titular da Presidencia e da Secretaría, ou de quen legalmente lles substitúan, e da metade polo menos das e dos integrantes do pleno. Para a válida adopción de acordos, este quórum deberá manterse ao longo da sesión.2. En casos de ausencia ou de enfermidade e, en xeral, cando concorra algunha causa xustificada, as e os vogais titulares do órgano colexiado serán substituídos polas súas persoas suplentes, se as houber. Artigo 20.–Asuntos non incluídos na orde do día. Con carácter previo ao tratamento dos asuntos da sesión, a Presidencia por iniciativa propia ou por petición de calquera dos vogais do Pleno do Consello poderá someter a votación que se inclúa calquera outro asunto de carácter urxente. A súa inclusión decidirase por maioría absoluta dos membros presentes do Pleno. Artigo 21.–Desenvolvemento do debate. No desenvolvemento das sesións procurarase crear as condicións para que poidan estar presentes todos os puntos de vista e existir condicións para expresárense todas as opinións e propostas: o obxectivo non será sempre lograr o consenso pero si deberán buscarse amplos acordos, expresións e propostas elaboradas de forma colectiva que inclúan, se as houber, as diversas opinións. Artigo 22.–Procedemento de voto.1. O voto será persoal e non delegable, e exercerao a persoa vogal titular ou a súa suplente, se a tiver.2. O voto será público, agás que figure calquera restrición na convocatoria cursada polo presidente ou que o decida o propio Pleno por maioría, e poderá ser favorable, contrario ou abstención.3. Os acordos ou propostas expresados mediante voto adoptaranse por maioría simple das persoas presentes con dereito a voto.4. Entenderase que hai maioría absoluta cando os votos afirmativos sexan máis da metade do número de integrantes do Pleno do Consello.5. Caso de que o resultado da votación sexa empate, farase unha nova votación. Se persistise o empate, decidirá o voto de calidade da Presidencia. Artigo 23.–Actas.1. A Secretaría redactará acta de cada sesión na que se especificarán as persoas asistentes, os principais aspectos das deliberacións e os acordos adoptados.2. O borrador da acta da sesión remitirase ás e aos vogais do Consello, se for posible, no prazo de 20 días seguintes a que tivese lugar.3. As actas aprobaranse na seguinte sesión. Con todo, a Secretaría poderá emitir unha certificación sobre acordos específicos que se adoptaron, sen prexuízo da ulterior aprobación da acta.4. As actas definitivas serán públicas, publicaranse na web da concellería competente en materia de saúde e estarán á disposición de quen as requira. SECCIÓN 4.ª Dereitos e deberes das persoas integrantes do Pleno do Consello Local de Saúde Artigo 24.–Dereitos e deberes. As persoas integrantes do Pleno do Consello terán os seguintes dereitos e deberes: 1. Dereitos: a) Realizar propostas para que sexan incluídas na orde do día. b) Solicitar a través da persoa responsable técnica do Consello local de saúde, antecedentes, información ou documentación que ilustren sobre os asuntos incluídos na orde do día. c) Participar nos debates das sesións, facer propostas e formular rogos e preguntas. d) Exercer o seu dereito de voto e formular, no seu caso, voto particular expresando os seus motivos. e) Formar parte de calquera dos grupos de traballo que se constitúan no seo do Consello. f) Desenvolver cantas outras funcións sexan inherentes á súa condición de integrante do Consello.2. Deberes: a) Cumprir as presentes normas de funcionamento do Consello e os acordos dos seus órganos de goberno. b) Non ter condutas ou realizar actividades ou manifestacións contrarias aos principios e obxectivos do Consello. c) Manter unha relación continuada coas asociacións ou entidades ás que representan sobre os temas que se vaian tratar ou que se trataron no Consello. f) Asistir a través dos seus representantes, con regularidade, ás reunións que teñan lugar e procurar evitar a sucesión de persoas substitutas, xustificando a falta de asistencia previamente. g) Comunicar calquera cambio nos datos e enderezo de contacto, así como da alteración da situación xurídica das persoas que ostentan a representación no Consello. CAPÍTULO III SECRETARÍA Artigo 25.–Secretaría.1. A Secretaría correspóndelle a unha persoa funcionaria do Concello designada pola Presidencia.2. As súas funcións son as seguintes: a) Asistir á Presidencia e á Vicepresidencia en cantos asuntos inherentes lle sexan requiridos. b) Recoller as propostas sobre os puntos da orde do día. c) Efectuar a convocatoria das sesións e enviar as convocatorias por orde da Presidencia, así como as citacións ás e aos vogais do Pleno. d) Redactar as actas das sesións do Pleno do Consello e emitir as certificacións dos seus acordos. e) Levar de forma actualizada o rexistro das persoas compoñentes e representantes e asistentes dos distintos órganos do Consello, así como das altas e baixas. f) Desempeñar cantas outras funcións lle foren inherentes á súa condición de secretario ou secretaria.3. Para desenvolver as súas funcións, a Secretaría contará co apoio do persoal municipal dependente da área de goberno competente en materia de Saúde, de entre os cales a Presidencia designará unha persoa responsable técnica do Consello. CAPÍTULO IV COMISIÓN PERMANENTE Artigo 26.–Composición da Comisión Permanente.1. A Comisión Permanente é o máximo órgano do Consello entre Plenos, e é o órgano encargado da xestión ordinaria do Consello e de asumir a súa dirección cando o Pleno non estea reunido.2. Estará integrada por: a) A Presidencia: a persoa que ostente a presidencia do Consello. b) A Vicepresidencia do Consello. c) Ata un máximo de sete vogais que serán elixidos polo Pleno do Consello por proposta de calquera dos seus vogais. Deberán ter a condición de representación das entidades cidadás, institucións, persoas ou colectivos de especial relevancia social no ámbito da saúde, das cales o 50% estará formado por vogais por representación das entidades cidadás. d) A Secretaría do Consello, con voz e sen voto.3. A Presidencia poderá convidar a asistir ás sesións da Comisión Permanente a: – Persoal técnico da área da saúde. – Persoa asesora da concelleira delegada ou concelleiro delegado con competencia no ámbito da saúde. – Persoas relevantes no tema que se vaia tratar.4. As vogalías da Comisión Permanente ratificaranse cada dous anos no Pleno do Consello e serán asumidas por un prazo continuado máximo da duración do propio Pleno do Consello. Nas substitucións tentarase acadar a paridade no número de homes e de mulleres. Artigo 27.–Funcións. Son funcións da Comisión Permanente as seguintes: 1. Presentar ao Pleno para a súa aprobación a proposta de programa e de calendario anual de actividades e a memoria ou o resumo das súas actas ao final de cada exercicio.2. Solicitar a inclusión de puntos para tratar na orde do día de cada sesión plenaria do Consello e dar a conformidade para que se inclúan as que formule o resto de vogais do Pleno.3. Propor a creación de grupos de traballo.4. Solicitar a convocatoria de sesións plenarias extraordinarias.5. Asesorar a Presidencia en relación coas cuestións que se susciten sobre a interpretación das presentes normas de funcionamento.6. Colaborar co Concello da Coruña en temas relacionados coa saúde, así como coa programación anual de actividades, xa sexa por iniciativa propia ou cando sexa requirida por calquera dos órganos competentes.7. Emitir os informes que lle solicite o Pleno do Consello e proporlle a este cantas medidas e resolucións estime convenientes.8. Informar o pleno do Consello do percorrido e da resolución das propostas que emita o Consello.9. Estudar e tramitar con carácter excepcional todas aquelas cuestións que, pola súa urxencia, non poidan esperar ao seguinte Pleno, ao que haberá que informar na próxima convocatoria.10. Dar conta dos seus acordos e decisións no Pleno correspondente.11. Coordinar a avaliación do Consello e redactar un primeiro borrador desta.12. Todas aquelas funcións que lle atribúa o Pleno do Consello ou que non estean expresamente atribuídas a outro órgano do Consello. Artigo 28.–Funcionamento.1. A Comisión Permanente quedará validamente constituída cando concorran a Presidencia, a Secretaría e cando menos a metade dos seus integrantes. Este mesmo quórum será preciso en cada sesión que se realice.2. A finais de cada exercicio proporá o seu propio calendario de reunións para o seguinte exercicio así como o do Pleno do Consello, planificando polo menos unha sesión ordinaria da Comisión Permanente entre cada sesión ordinaria do Pleno do Consello.3. Na primeira sesión do Pleno do Consello presentaranse os calendarios de reunións para a súa aprobación, xunto coa proposta de programación anual de actividades do Consello e a memoria correspondente á xestión do anterior exercicio.4. As sesións extraordinarias da Comisión Permanente terán lugar por decisión da Presidencia, por iniciativa propia ou por solicitude da metade dos seus integrantes.5. Os acordos adoptaranse por maioría, aínda que se procurará o consenso. En caso de empate, procederase a unha segunda votación na que, de persistir o empate, decidirá o voto de calidade da Presidencia. CAPÍTULO V GRUPOS DE TRABALLO Artigo 29.–Os grupos de traballo.1. Os grupos de traballo son órganos do Consello que teñen como función estudar, elaborar informes e propostas e realizar aquelas actividades que se consideren convenientes para acadar os fins asignados en materia de saúde.2. Serán constituídos por acordo do Pleno do Consello e deberán informar das súas actuacións á Comisión Permanente e ao Pleno do Consello.3. Os informes e propostas dos grupos de traballo non terán carácter vinculante.4. A Comisión Permanente determinará a composición dos grupos de traballo e sempre haberá unha persoa da Comisión formando parte do grupo.5. Estarán coordinados pola Vicepresidencia do Consello ou vogal da Comisión Permanente en quen delegar.6. Ás reunións dos grupos de traballo poderán asistir as e os vogais do Consello que o solicitaren e así autorice a Presidencia, así como outras persoas expertas na materia que se trate ou que poidan facer achegas. DISPOSICIÓN ADICIONAL No que non está previsto nas presentes normas de funcionamento, o Consello rexerase polo que dispón a Lei de bases do réxime local, polo Regulamento de organización funcionamento e réxime xurídico das entidades locais, polo Regulamento orgánico de participación cidadá do Concello da Coruña, pola lexislación xeral de procedemento administrativo común e demais normas que poidan ser de aplicación. DISPOSICIÓN FINAL As presentes normas de funcionamento do Consello Local de Saúde do Concello da Coruña entrarán en vigor aos 15 días de se publicaren integramente no Boletín Oficial da Provincia. A Coruña, 4 de setembro de 2018. Tte. de alcalde de Xustiza Social e Coidados Edison Rene Hammouri Triñanes